《涉世》
宋代·许月卿

涉世如溪谷，只宜在浅处。
一生如一日，未暮早归去。
君不见伟哉男子韩淮阴，往往正坐涉世深。
功成身退岂不好，当时何事归不早。
人生少年须立事，生我不应负天地。
了却君王事便休，去时莫待雨淋头。
如今版图半烟雾，眼看流离无限子。
取将旧物还君王，襁褓赤子寝之床。
青天白日正亭午，归去弹琴鹤对舞。
静与贤传不□□，春风吹袂浴沂天。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。